" அம்மா.. " அம்மா தலையைத் திருப்பிப் பார்க்கிறாள். " இங்கே என்ன செய்யறாயடீ ? " பேச முடியவில்லை. உடம்பு வியர்க்கிறது. வீட்டில் ஹோமம் நடக்கிறது. அம்மாவின் உதட்டின் சிவப்பாலோ , குங்குமத்தின் தீட்சண்யத்தாலோ கொழுந்து விட்டெரியும் ஜ்வாலையின் பிம்பம் அவளாகப் படுகிறது. " அக்னியே ஸ்வாஆஆஹா.. " என்று ஸ்வாஹாவை நீட்டி முழக்கி நெருப்பில் நெய்யை ஊற்றுகிறார்கள். அந்த " ஸ்வாஹாஆ.. " வின்போது பார்வை நெருப்பின் மீதும் அம்மாவின் மீதும் போகிறது. எண்ணை தேய்த்துக் குளிப்பாட்டுகிறாள் அம்மா. புடவையைத் தூக்கிச் செருகியிருக்கிறாள்.